b'\n_START_ARTICLE_\nJapanin kirjallisuus\n_START_PARAGRAPH_\nJapanilaisella kirjallisuudella on pitk\xc3\xa4t perinteet. Vanhin s\xc3\xa4ilynyt japaniksi kirjoitettu teos on Kojiki (712). Ensimm\xc3\xa4inen hiraganalla kirjoitettu s\xc3\xa4ilynyt kirja on Ki no Tsurayukin Tosa nikki (935). Japanin kirjallisuus nousi kukoistukseensa Murasaki Shikibun 1000-luvulla kirjoittaman Genjin tarinan my\xc3\xb6t\xc3\xa4. Kirjaa on sanottu maailman ensimm\xc3\xa4iseksi romaaniksi. Japanilaisen runouden tunnetuimpia muotoja ovat m\xc3\xa4\xc3\xa4r\xc3\xa4muotoiset tanka (\xe7\x9f\xad\xe6\xad\x8c) ja haiku (\xe4\xbf\xb3\xe5\x8f\xa5)._NEWLINE_Nobelin kirjallisuuspalkinto on mennyt kaksi kertaa Japaniin, ensi kerran vuonna 1968, jolloin palkinnon sai Yasunari Kawabata. Vuonna 1994 palkinnon sai Kenzabur\xc5\x8d \xc5\x8ce.\n_START_SECTION_\nVarhaiskeskiaika (894 asti)\n_START_PARAGRAPH_\nVanhin s\xc3\xa4ilynyt japaniksi kirjoitettu teos on Kojiki (712), sit\xc3\xa4 seurasivat historiateos Nihonshoki (720) ja runokokoelma Kymmenentuhannen lehden kokoelma (Man\xe2\x80\x99y\xc5\x8dsh\xc5\xab, 759)._NEWLINE_Teoksissa on k\xc3\xa4ytetty vain kiinalaisia merkkej\xc3\xa4 ideografisesti, foneettisesti ja muilla tavoilla sovitettuna japanin kielioppiin.\n_START_SECTION_\nKlassinen kausi (894\xe2\x80\x931194; Heian-kausi)\n_START_PARAGRAPH_\nHeian-kautta pidet\xc3\xa4\xc3\xa4n Japanin keisarillisen hovin huippukautena, ja se muistetaan taiteen, erityisesti runouden ja kirjallisuuden, kehityksest\xc3\xa4. Ensimm\xc3\xa4inen hiraganalla kirjoitettu s\xc3\xa4ilynyt kirja on Ki no Tsurayukin Tosa nikki (935). Japanin kirjallisuus nousi kukoistukseensa Murasaki Shikibun 1000-luvulla kirjoittaman Genjin tarinan (Genji monogatari) my\xc3\xb6t\xc3\xa4. Kirjaa on sanottu maailman ensimm\xc3\xa4iseksi romaaniksi. Muita huomattavia teoksia olivat runokokoelma Kokin-wakash\xc5\xab (905) ja Sei Sh\xc5\x8dnagon Makura no s\xc5\x8dshi (1002), joka kertoi el\xc3\xa4m\xc3\xa4st\xc3\xa4 keisarin hovissa.\n_START_SECTION_\nKeskiaika (1195\xe2\x80\x931600)\n_START_PARAGRAPH_\nJapanin keskiajan kirjallisuuteen oli luonteenomaista hallitsevan sotilasluokan nousuun ja zenbuddhismiin liittyvien runojen ja tarinoiden esilletulo. Heike monogatari (1371) on eeppinen teos Minamoto- ja Taira-klaanien kamppailusta. Muita senaikaisia t\xc3\xa4rkeit\xc3\xa4 teoksia olivat Kamo no Ch\xc5\x8dmein H\xc5\x8dj\xc5\x8dki (1212) ja Yoshida Kenk\xc5\x8dn Joutilaan mietteit\xc3\xa4 (Tsurezuregusa, 1331).\n_START_SECTION_\nMy\xc3\xb6h\xc3\xa4iskeskiaika (1600\xe2\x80\x931868)\n_START_PARAGRAPH_\nMy\xc3\xb6h\xc3\xa4iskeskiaikana kehittyi yksi nykyisist\xc3\xa4 dramaattisen n\xc3\xa4ytelm\xc3\xa4taiteen muodoista \xe2\x80\x93 kabuki-teatteri. Paljon vaikutteita haettiin kiinalaisesta kirjallisuudesta. Kyokutei Bakin kirjoitti historiallisen rakkausromaanin Nans\xc5\x8d Satomi Hakkenden (1842).\n_START_SECTION_\nNykyaika (1868\xe2\x80\x93)\n_START_PARAGRAPH_\nJapanin avautuminen ulkomaailmalle aloitti eurooppalaisen kirjallisuuden vaikutuksen japanilaisen kirjallisuuden kehitykseen. T\xc3\xa4rkeimpi\xc3\xa4 kirjailijoita sotaa edelt\xc3\xa4v\xc3\xa4lt\xc3\xa4 ajalta olivat Shimazaki Toson, Mori \xc5\x8cgai, Natsume S\xc5\x8dseki ja Ryunosuke Akutagawa. Japanin tappio toisessa maailmansodassa vaikutti kirjallisuuteen, synnytt\xc3\xa4en tarinoita erakoitumisesta, tappiosta ja el\xc3\xa4m\xc3\xa4n tarkoituksesta. 1970- ja 1980-luvun teokset k\xc3\xa4sitteliv\xc3\xa4t yhteiskunnallisia asioita. Nykykirjailijoista tunnetuimpia lienev\xc3\xa4t nobelisti Kenzabur\xc5\x8d \xc5\x8ce esimerkiksi M/T ja kertomus Mets\xc3\xa4n ihmeest\xc3\xa4 (M/T to mori no fushigi no monogatari, 1986) ja Banana Yoshimoto esimerkiksi Kitchen (1988). Mangan eli japanilaisen sarjakuvan esiinnousu 1980-luvulla on vaikuttanut kirjallisuuden kehitykseen. 1990-luvun menestyskirjoista Ring ja Battle Royale on my\xc3\xb6s filmatisoitu.'